Zyn

μικρογραφία|Σακουλάκια νικοτίνης Zyn.
Το Zyn (που αποτυπώνεται με κεφαλαία ως «ZYN») είναι μια σουηδική μάρκα που διαθέτει σακουλάκια νικοτίνης (ή αλλιώς pouches νικοτίνης). Τα σακουλάκια Zyn έχουν σχεδιαστεί για να τοποθετούνται ανάμεσα στα ούλα και το χείλος, ώστε να επιτρέπεται η απορρόφηση της νικοτίνης μέσω των μαλακών μορίων. Διατίθενται σε πολλές παραλλαγές με διαφορετική περιεκτικότητα νικοτίνης και διαφορετικές γεύσεις. Τα σακουλάκια νικοτίνης, παρότι συχνά συγκρίνονται με το snus (σακουλάκια που περιέχουν πραγματικό καπνό), δεν περιέχουν καθόλου καπνό, αλλά παραμένουν εθιστικά λόγω της περιεκτικότητάς τους σε νικοτίνη.

Η επωνυμία δημιουργήθηκε από τη Swedish Match, που από το 2022 είναι θυγατρική της Philip Morris International. Διανέμεται κυρίως στις Ηνωμένες Πολιτείες Αμερικής (Η.Π.Α.), όπου το 2023 αντιπροσώπευε πάνω από το 70% της βιομηχανίας των pouches νικοτίνης, καθώς και στη Σκανδιναβία, το Ηνωμένο Βασίλειο και σε άλλες χώρες, κυρίως στην Ευρώπη.

 Ιστορικό 
Τα σακουλάκια Zyn κυκλοφόρησαν αρχικά σε μικρή κλίμακα στην αγορά των Η.Π.Α., το 2016, πρώτα στο Κολοράντο και, στη συνέχεια, σε διάφορες δυτικές πολιτείες Τα σακουλάκια Zyn άρχισαν επίσης να κυκλοφορούν στην αγορά της Σουηδίας το 2016. Από το 2017 έως το 2019, μία από τις μονάδες παραγωγής τής Swedish Match στις Η.Π.Α., που βρίσκεται στο Όουενσμπόρο, στο Κεντάκι, επεκτάθηκε ώστε να αναλάβει την κατασκευή των pouches Zyn απευθείας στις Η.Π.Α. Για τις εργασίες απαιτήθηκε επένδυση 115 εκατομμυρίων δολαρίων και η νέα μονάδα παραγωγής άνοιξε τον Μάιο του 2019. Μέχρι το τέλος του 2018, τα σακουλάκια Zyn ήταν διαθέσιμα σε περίπου 13.500 καταστήματα στις Ηνωμένες Πολιτείες Αμερικής και μέχρι το τέλος του 2020, ήταν διαθέσιμα σε περίπου 100.000 καταστήματα στις Η.Π.Α. Τα σακουλάκια Zyn έχουν επίσης διανεμηθεί σε άλλες χώρες, όπως Ηνωμένο Βασίλειο, Ελβετία, Νότια Αφρική και Πακιστάν.

Τον Νοέμβριο του 2022, η Swedish Match εξαγοράστηκε από τη Philip Morris International. Το Zyn αναγνωρίστηκε μεταξύ των στρατηγικών προϊόντων που απέκτησε η εταιρία για να επιτύχει το όραμά της για ένα «μέλλον χωρίς καπνό τσιγάρου», μαζί με το υπάρχον χαρτοφυλάκιο που περιλαμβάνει προϊόντα θέρμανσης καπνού IQOS και ατμίσματος VEEV.

Προηγουμένως, η Philip Morris διέθετε ήδη σακουλάκια νικοτίνης στη γκάμα των προϊόντων της μέσω της επωνυμίας Shiro, την οποία εξαγόρασε η PMI τον Μάιο του 2021 με την αγορά της δανέζικης εταιρείας AG Snus. Τα σακουλάκια Zyn γνώρισαν ραγδαία αύξηση της δημοτικότητας μεταξύ των Αμερικανών καταναλωτών, ιδιαίτερα από το 2023 και μετά.

 Σχεδιασμός 
To Zyn πωλείται σε στρογγυλά μεταλλικά κουτιά που περιέχουν 15 ή 20 σακουλάκια, ανάλογα με την αγορά. Τα σακουλάκια διατίθενται σε διαφορετικά επίπεδα περιεκτικότητας νικοτίνης (όπως 3 ή 6 χιλιοστόγραμμα ανά pouch στις Η.Π.Α.) και σε παραλλαγές, με διαφορετικές γεύσεις και χωρίς γεύση.

Τα σακουλάκια περιέχουν νικοτίνη που εκχυλίζεται από φύλλα καπνού και συστατικά κατάλληλα για τρόφιμα. Τα ίδια τα σακουλάκια κατασκευάζονται από φυτικές ίνες, γεγονός που επιτρέπει την έκλυσητης νικοτίνης από το σακουλάκι όταν αυτό υγρανθεί. Έχουν σχεδιαστεί για να τοποθετούνται ανάμεσα στο άνω χείλος και το ούλο ή ανάμεσα στο ούλο και το μάγουλο του χρήστη, και να χρησιμοποιούνται για έως μία ώρα.

 Πωλήσεις 
Σύμφωνα με τη Swedish Match, οι πωλήσεις του Zyn στις Η.Π.Α. ανήλθαν σε 12,7 εκατομμύρια κουτιά το 2018 και σε 50,4 εκατομμύρια το 2019. Η εταιρεία ανέφερε στην ετήσια έκθεσή της ότι το 2018 ήταν η πρώτη χρονιά που έγινε κερδοφόρα στις Η.Π.Α. στον τομέα του snus και των pouches νικοτίνης. Έκτοτε οι πωλήσεις του Zyn αυξήθηκαν ραγδαία και συνέβαλαν σε μια σημαντική αύξηση των εσόδων της Swedish Match από το 2020 και μετά. Η εταιρεία πούλησε σχεδόν 130 εκατομμύρια κουτιά με σακουλάκια νικοτίνης στις Η.Π.Α. το 2020 και σχεδόν 198 εκατομμύρια το 2021. Σύμφωνα με τη Philip Morris International, το 2023 πωλήθηκαν 384,8 εκατομμύρια κουτιά Zyn παγκοσμίως, αυξημένα κατά 62% από 237 εκατομμύρια κουτιά το 2022. Αυτή η ραγδαία αύξηση της ζήτησης συνέβαλε σε μια έλλειψη τον Μάιο του 2024, με τη Philip Morris International να δηλώνει ότι αντιμετώπιζε προβλήματα στην αλυσίδα εφοδιασμού. Για να αυξήσει την παραγωγικότητά της, η εταιρεία ανακοίνωσε σχέδια για την κατασκευή μιας νέας εγκατάστασης παραγωγής στο Κολοράντο, η οποία θα ξεκινήσει την παραγωγή το 2026.

Μεταξύ 2019 και 2022, η Swedish Match είχε μερίδιο περίπου 60% της αγοράς pouches νικοτίνης στις Η.Π.Α. με την επωνυμία Zyn. Από το 2023, το μερίδιο αγοράς της επωνυμίας έχει αυξηθεί σε πάνω από 70%.

 Κριτική 
Το 2021, η Swedish Match δέχθηκε κριτική στο Ηνωμένο Βασίλειο για την εμπορική προώθηση του Zyn στα μέσα κοινωνικής δικτύωσης, συμπεριλαμβανομένης της παρουσίασης των pouches νικοτίνης ως εναλλακτικής του τσιγάρου και του ατμίσματος σε μέρη όπου το κάπνισμα απαγορεύεται, με το σλόγκαν «’’Δεν μπορείς να καπνίσεις; Δεν μπορείς να ατμίσεις; Μπορείς να χρησιμοποιήσεις το Zyn’’». Το 2024, προέκυψαν πρόσθετες επικρίσεις σχετικά με το πρόγραμμα ανταμοιβών του Zyn. Το πρόγραμμα, το οποίο επιτρέπει στους χρήστες να συγκεντρώνουν πόντους για αγορές και να τους εξαργυρώνουν σε επιβραβεύσεις, χαρακτηρίστηκε από τη συντάκτρια της εφημερίδας The Guardian Αλάινα Δημόπουλος ως παροχή κινήτρου για τη χρήση νικοτίνης, με τον τίτλο του άρθρου να αναφέρει «’’Χρησιμοποιήστε νικοτίνη, κερδίστε ένα iPad!’’»

 Δείτε επίσης 

 Υποκατάστατα νικοτίνης

 Εξωτερικοί σύνδεσμοι 


 Παραπομπές 

Κατηγορία:Τοξικολογία
Κατηγορία:Κάπνισμα